Blixtunnelen

Blixtunnelen er en jernbane­tunnel med to løp gjennom Ekebergåsen mellom Oslo og Ski. Den er 19,5 kilometer lang og er den lengste jernbanetunnelen i Norden. Tunnelen utgjør mesteparten av Follobanen mellom Oslo og Ski. 

Mellom Oslo S og Ekebergåsen går Follobanen i kulvert under Middelalderparken. Tunnelen er dimensjonert for hastighet opp til 250 km/t, mens det planlegges inntil videre med en toppfart på 200 km/t. Langs skinnegangen er det gelender og belysning, og det er tverrslag mellom de to løpene hver 500 meter med opplegg for evakuering. 

Deler av tunnelen ble overlevert fra entreprenøren til Bane NOR i november 2022. Første rutetog gjennom tunnelen gikk søndag 11. desember 2022 fra Ski stasjon klokken 07.24. Totalt kostet tunnelen 36,8 milliarder kroner, og var med det Norges dyreste samferdselsprosjekt per 2022.

 Anlegg 
Tunnelboringen tok til i 2016. Tunnelene ble i 18,5 km drevet med tunnelboremaskin (TBM), to maskiner for hvert løp.

TBM-ene boret en profil på 9,96 meter med en kapasitet på 30 meter fast fjell daglig. Gjennomsnittlig borehastighet var 12–15 meter daglig; ved behov for injisering mot lekkasjer gikk det saktere. Maskinriggen var 150 meter lang og veide 2400 tonn, og ble drevet av motorer med en effekt på 6900 kW. TBM-ene ble laget spesielt for dette prosjektet og ble demontert etter bruk. Dette var de sterkeste TBM-ene som var laget; behovet for særlig sterke TBM skyldtes at den stedlige bergtypen gneis var spesielt hard å gjennombore. 

Boringen begynte i september 2016, og i september 2018 brøt to nordgående TBM-er gjennom til Østfoldbanens tunnelløp under Jomfrubråten, der det er anlagt en fjellhall. De sørgående maskinene brøt ut i dagen like nord for Ski sentrum 26. februar 2019. På det meste var 1000 personer i arbeid på anlegget. 

Tunnelarbeidet var krevende fordi det foregikk nær bebyggelse og infrastruktur, særlig eksisterende veitunneler i Ekebergåsen. Det bor omkring 60 000 personer over tunneltraseen. Berggrunnen består av granittisk gneis som er svært hard og mye hardere enn entreprenørene var vant med fra andre steder i Europa. Inne i tunnelen er skinnegangen festet i en støpt betongsåle i stedet for i en såle av pukk, slik det er vanlig. 

I januar 2019 ble åpningen utsatt med ett år, til desember 2022. 

 Navnet 

Tunnelen har navn etter arkitekten Peter Andreas Blix, som tegnet mange stasjoner på Østfoldbanen og ledet arkeologiske utgravinger i Gamlebyen da Østfoldbanen ble anlagt. Navnet Follotunnelen var allerede i bruk på en veitunnel på E6.

 Åpning 
Bane NOR stresstestet Blixtunnelen med rundt 200 tomme tog i starten av desember 2022. Første nordgående avgang var Mossetoget (R21) fra spor 4 på Ski stasjon klokken 07.24 søndag 11. desember 2022. Toget ankom Oslo S i spor 1 klokken 07.34 og ble møtt av presse på perrongen. Togsettet dro tilbake mot Moss 07.50.

Follobanen ble offisielt åpnet av kong Harald V under en høytidelig åpningsseremoni på Oslo S mandag 12. desember 2022.

Fem dager senere, 19. desember 2022, ble Follobanen stengt, og den åpnet for normal drift først 5. mars 2023. I en ekstern gransking besluttet av samferdselsminister Jon-Ivar Nygård konkluderte Implement Consulting Group (ICG) med at årsakene til driftsstansen var kortslutninger, feil i kabelskjøting som førte til varmgang, mangelfull tetting av tunnelen og valg av tilbakefyllingsmasse som førte til drypp av alkalisk vann.

 Kostnad

Da prosjektet ble lansert i 2006, anslo Jernbaneverket anleggskostnaden til litt over 11 milliarder kroner. Ved åpningen av tunnelen i 2022 var kostnadsrammen 36,8 milliarder kroner og med det Norges dyreste samferdselsprosjekt.

 Referanser 

Kategori:Jernbanetunneler i Norge
Kategori:Tunneler i Oslo
Kategori:Tunneler i Akershus
Kategori:Jernbanestrekninger i Oslo
Kategori:Jernbanestrekninger i Akershus
Kategori:Tunneler åpnet i 2022
Kategori:2022 i Norge
Kategori:Jernbanebyggverk i Nordre Follo
Kategori:Jernbanebyggverk i Oslo
Kategori:Follobanen